Na osnovu člana 39 stav 4 Zakona o alternativnom rješavanju sporova (“Službeni list CG”, broj 77/20), Ministarstvo pravde donijelo je

**PRAVILNIK O PROGRAMU OBUKE ZA MEDIJATORE**

**Član 1**

 Ovim pravilnikom propisuju se program obuke za medijatore (u daljem tekstu: program obuke), način sprovođenja obuke, kao i obrazac uvjerenja o završenoj obuci.

**Član 2**

 Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Program obuke traje 40 časova, koji se raspoređuju u pet radnih dana.

Svaki radni dan sadrži obuku raspoređenu po časovima u trajanju od 45 minuta do 90 minuta, sa pauzama između časova.

**Član 4**

Prvi dan obuke sadrži šest opštih tema, i to:

1. Alternativno rješavanje sporova;
2. Pojam medijacije, istorijski razvoj i specifičnosti u odnosu na sudski postupak;

 3) Normativni i institucionalni okvir, podobnost predmeta za medijaciju;

 4) Konflikt/metode prevazilaženja konflikta;

 5) Osnovna načela medijacije;

 6) Etička pitanja u medijaciji - konflikti interesa.

 Obuka iz stava 1 ovog člana traje osam časova.

**Član 5**

Drugi dan obuke sadrži sedam tema, i to:

1) Uloga medijatora (ko može da bude medijator, vještine za bavljenje medijacijom);

2) Uloga advokata u postupku medijacije i prednosti medijacije za advokate;

3) Upućivanje i priprema medijacije (utvrđivanje uslova za početak medijacije);

4) Postupak medijacije kroz faze postupka (početak medijacije, uvodne izjave stranaka, istraživanje, pregovaranje, pronalaženje opcija za poravnanje i okončanje postupka);

5) Komunikacijske tehnike - preoblikovanje, sažimanje, korišćenje JAporuka;

6) Aktivno slušanje;

 7) Neverbalna komunikacija.

 Obuka iz stava 1 ovog člana traje osam časova i sastoji se od teorijskog dijela i praktične vježbe koju sprovodi trener postavljanjem zadatka.

**Član 6**

Treći dan obuke sadrži šest tema, i to:

1) Vještina postavljanja pitanja;

2) Traženje izlaza iz „slijepe ulice“;

3) Vještine i tehnike upravljanja postupkom medijacije;

4) Vještine komedijacije;

5) Uvodno izlaganje medijatora (predstavljanje strankama i obavještavanje o postupku medijacije, dogovor o pravilima postupka i pravilima ponašanja);

6) Faza istraživanja (I dio): način uspostavljanja odnosa povjerenja i saradnje sa strankama u zajedničkim i odvojenim razgovorima, prednosti i nedostaci odvojenih sastanaka, identifikovanje problema stranaka, interesa i potreba stranaka, održavanje ravnoteže moći.

 Obuka iz stava 1 ovog člana traje osam časova i sastoji se od teorijskog dijela i praktične vježbe koju sprovodi trener postavljanjem zadatka.

**Član 7**

Četvriti dan obuke sadrži četiri teme, i to:

1) Faza istraživanja (II dio);

2) Faza pregovaranja - vještina pregovaranja, stilovi pregovaranja, vještina pronalaženja opcija za sporazum bez nuđenja određenog sporazuma, vještina pronalaženja predloga za poravnanje, a da se pri tom ne nametne i ne daje gotovo rješenje poravnanja;

3) Faza zaključenja poravnanja - vještina izrade poravnanja, upućivanje na

verifikaciju sudu, kako završiti postupak medijacije kada nije postignut dogovor;

4) Glavne karakteristike i razlike u mediciji u građanskim, porodičnim i privrednim sporovima.

 Obuka iz stava 1 ovog člana traje osam časova i sastoji se od teorijskog dijela i praktične vježbe koju sprovodi trener postavljanjem zadatka.

**Član 8**

 Petog dana obuke obavljaju se praktične vježbe, na način što se za grupu od tri polaznika obuke određuje jedan trener koji im zadaje praktične zadatke, i to tako da svaki polaznik prođe vježbu i kao medijator i kao stranka.

**Član 9**

 Tokom obuke koristiće se različiti metodi učenja – predavanja, video prezentacije, gledanje filma, vježbe, rad u grupama, individualni rad, interaktivne vježbe, igranje uloga, davanje povratnih informacija, diskusija i dr.

**Član 10**

 Svakom polazniku obuke trener daje pisanu opisnu ocjenu na osnovu koje Centar za alternativno rješavanje sporova izdaje uvjerenje o završenoj obuci za medijatora.

**Član 11**

 Uvjerenje o završenoj obuci za medijatora izdaje se na obrascu koji sadrži: Grb Crne Gore, nazive: „CRNA GORA“ i „CENTAR ZA ALTERNATIVNO RJEŠAVANJE SPOROVA“, pravni osnov za izdavanje uvjerenja, naziv: „UVJERENJE o završenoj obuci za medijatora/medijatorku“, mjesto za ime, ime oca i prezime kandidata koji je uspješno završio obuku za medijatora/medijatorku, period u kome je izvršena obuka, broj, mjesto i datum izdavanja uvjerenja, kao i mjesta za pečat i potpis direktora/ke.

 Obrazac uvjerenja iz stava 1 ovog člana sastavni je dio ovog pravilnika.

**Član 12**

 Danom stupanja na snagu ovog pravilnika prestaje da važi Pravilnik o programu obuke za posrednike („Službeni list CG“, broj 82/17).

**Član 13**

Ovaj pravilnik stupa na snagu osmog dana od dana objavljivanja u “Službenom listu Crne Gore”.

Broj: 01-040/20-8807

Podgorica, 19. oktobra 2020. godine

Ministar,

**Zoran Pažin**

**Obrazac uvjerenja o završenoj obuci za medijatora/medijatorku**



**CRNA GORA**

**CENTAR ZA ALTERNATIVNO RJEŠAVANJE SPOROVA**

Na osnovu člana 39 stav 3 Zakona o alternativnom rješavanju sporova (“Službeni list CG”, broj 77/20), izdaje se

**U V J E R E NJ E**

**o završenoj obuci za medijatora/medijatorku**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ime, (ime oca) i prezime

**USPJEŠNO JE ZAVRŠIO-LA OBUKU ZA MEDIJATORA/MEDIJATORKU**

koju je sproveo Centar za alternativno rješavanje sporova u periodu od \_\_\_\_\_\_\_\_\_\_\_ do \_\_\_\_\_\_\_\_\_\_20\_\_\_. godine

Broj:\_\_\_\_\_\_\_\_\_\_

 M.P. Direktor/ka

Podgorica,\_\_\_\_\_\_\_\_\_\_\_\_